Document ID: 32014R1148

REGOLAMENT TAL-KUMMISSJONI (UE) Nru 1148/2014
tat-28 ta' Ottubru 2014
li jemenda l-Annessi II, VII, VIII, IX u X tar-Regolament (KE) Nru 999/2001 tal-Parlament Ewropew u tal-Kunsill li jistabbilixxi regoli għall-prevenzjoni, kontroll u eradikazzjoni ta' ċertu enċefalopatija sponġiformi li tinxtered
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 999/2001 tal-Parlament Ewropew u tal-Kunsill tat-22 ta' Mejju 2001 li jistabbilixxi r-regoli għall-prevenzjoni, kontroll u eradikazzjoni ta' ċertu enċefalopatija sponġiformi li tinxtered (1), u b'mod partikolari l-ewwel paragrafu tal-Artikolu 23 tiegħu,
Billi:
(1)
Ir-Regolament (KE) Nru 999/2001 jistabbilixxi r-regoli għall-prevenzjoni, il-kontroll u l-eradikazzjoni ta' ċertu enċefalopatija sponġiformi li tinxtered (TSE) f'annimali bovini, kaprini u ovini. Huwa japplika għall-produzzjoni u t-tqegħid fis-suq ta' annimali ħajjin u ta' prodotti li ġejjin mill-annimali u f'ċerti każijiet speċifiċi għall-esportazzjonijiet tagħhom.
(2)
L-Anness II tar-Regolament (KE) Nru 999/2001 jistabbilixxi regoli dwar id-determinazzjoni tal-istatus tal-enċefalopatija sponġiformi tal-bovini (BSE) tal-Itati Membri jew pajjiżi terzi jew ir-reġjuni tagħhom. Dawn ir-regoli huma bbażati fuq l-istandard internazzjonali stabbilit mill-Organizzazzjoni Dinjija għas-Saħħa tal-Annimali (OIE) fil-Kodiċi tas-Saħħa tal-Annimali Terrestri (“il-Kodiċi”). Fil-kapitolu tal-BSE tal-verżjoni tal-2013 tal-Kodiċi, l-espressjoni “analiżi tar-rilaxx” inbidlet u saret “analiżi tad-dħul”, u t-tabella li tipprovdi l-miri tal-punti għal pajjiż jew reġjun ġiet emendata b'mod sinifikanti biex jintlaħqu aħjar il-bżonnijiet ta' pajjiżi b'popolazzjoni żgħira jew żgħira ħafna ta' bovini. Dawn l-emendi għandhom ikunu riflessi fl-Anness II.
(3)
Il-punt 2.2.1 tal-Kapitolu B tal-Anness VII tar-Regolament (KE) Nru 999/2001 jirreferi għall-metodi u l-protokolli stabbiliti fl-Anness X. Il-kliem ta' dan il-punt għandu jiġi emendat biex jirrifletti l-emendi tal-Anness X miġjuba b'dan l-att.
(4)
Il-Kapitolu A tal-Anness VIII tar-Regolament (KE) Nru 999/2001 jistabbilixxi regoli dwar il-kummerċ fl-Unjoni ta' annimali ħajjin, semen u embrijuni, inkluża l-eżenzjoni ta' embrijuni omozigoti ovini ARR minn kull rekwiżit ieħor marbut mal-scrapie klassika fil-kummerċ intra-Unjoni. Fl-24 ta' Jannar 2013, l-Awtorità Ewropea dwar is-Sigurtà fl-Ikel (EFSA) adottat opinjoni xjentifika dwar ir-riskju ta' trażmissjoni tal-iscrapie klassika permezz ta' trasferiment ta' embrijuni miksuba in vivo fl-annimali ovini (2), fejn ikkonkludiet li r-riskju tat-trażmissjoni tal-iscrapie klassika bl-impjant ta' embrijuni omozigoti jew eterozigoti ovini ARR jista' jitqies negliġibbli diment li r-rakkomandazzjonijiet tal-OIE u l-proċeduri marbuta mat-trasferiment ta' embrijuni jiġu mħarsa. Id-dispożizzjonijiet rilevanti tal-Anness VIII għandhom għalhekk jiġu emendati biex jeżentaw ukoll il-kummerċ intra-Unjoni ta' embrijuni eterozigoti ovini ARR minn kull rekwiżit ieħor marbut mal-iscrapie klassika.
(5)
F'ċerti verżjonijiet lingwistiċi tar-Regolament (KE) Nru 999/2001, hemm inkoerenza terminoloġika bejn il-Punti 1.2. u 1.3 tat-Taqsima A tal-Kapitolu A tal-Anness VIII ta' dak ir-Regolament u l-bqija tat-test. L-istess terminu għandu jintuża fil-verżjonijiet lingwistiċi kkonċernati għal raġunijiet ta' koerenza.
(6)
Il-punt 2 tat-Taqsima A tal-Kapitolu A tal-Anness VIII tar-Regolament (KE) Nru 999/2001 jistipula r-regoli dwar l-approvazzjoni tal-istatus ta' riskju negliġibbli għall-iscrapie klassika ta' Stat Membru jew żona ta' Stat Membru. Fl-4 ta' Lulju 2013, l-Awstrija ppreżentat lill-Kummissjoni d-dokumentazzjoni ta' sostenn xierqa. Minħabba r-riżultat favorevoli tal-evalwazzjoni ta' din l-applikazzjoni mill-Kummissjoni, l-Awstrija għandha titniżżel bħala Stat Membru b'riskju negliġibbli ta' scarpie klassika.
(7)
Il-punt 3.2 tat-Taqsima A tal-Kapitolu A tal-Anness VIII tar-Regolament (KE) Nru 999/2001 jelenka l-Istati Membri li għandhom programm ta' kontroll nazzjonali approvat għall-iscarpie klassika. Billi l-Awstrija għandha titniżżel bħala Stat Membru b'riskju negliġibbli ta' scrapie klassika, għandha fl-istess ħin titneħħa mil-lista ta' Stati Membri bi programm ta' kontroll nazzjonali approvat għall-iscrapie klassika, peress li dan l-istatus joffri aktar garanziji minn dawk offruti fil-programm ta' kontroll.
(8)
Il-kapitolu H tal-Anness IX tar-Regolament (KE) Nru 999/2001 jistabbilixxi r-regoli għall-importazzjoni fl-Unjoni ta' semen u embrijuni ta' annimali ovini u kaprini. Dawn ir-regoli ta' importazzjoni għandhom jiġu aġġornati biex jirriflettu l-emendi fl-Anness VIII miġjuba b'dan l-att.
(9)
L-Anness X tar-Regolament (KE) Nru 999/2001 jistabbilixxi l-metodi ta' analiżi applikabbli għall-ittestjar tat-TSE f'annimali bovini, ovini u kaprini. Dan l-Anness għandu jiġi rivedut sabiex tiġi aġġornata l-informazzjoni dwar il-laboratorji nnominati, titranġa r-referenza għal diversi linji gwida, jiġu armonizzati xi termini tekniċi, u ċċarat il-proċess ta' ttestjar diskriminatorju fil-każ tal-każijiet pożittivi ta' TSE f'annimali ovini u kaprini, skont l-aħħar għarfien xjentifiku u l-prassi attwali fl-Unjoni.
(10)
Il-Punt 4 tal-Kapitolu C tal-Anness X tar-Regolament (KE) Nru 999/2001 jistabbilixxi lista ta' testijiet rapidi approvati għall-monitoraġġ ta' TSEs f'annimali bovini, ovini u kaprini. Fit-18 ta' Settembru 2013, tressqet applikazzjoni minn IDEXX sabiex l-isem tat-test IDEXX HerdChek BSE-Scrapie Antigen Test Kit, EIA jinbidel għal HerdChek BSE-Scrapie Antigen (IDEXX Laboratories). L-inserzjoni tal-pakkett il-ġdid għal dan it-test ġiet approvata mil-Laboratorju ta' Referenza tal-Unjoni Ewropea għat-TSEs fit-2 ta' Mejju 2013. Barra minn hekk, fis-6 ta' Diċembru 2013, il-Grupp Enfer għarraf li waqqaf il-manifattura tal-Verżjoni 3 tal-pakkett dijanjostiku Enfer tat-TSE u talab it-tħassir ta' dan il-pakkett mil-lista approvata ta' testijiet rapidi tal-BSE fl-annimali bovini. Il-listi fil-punt 4 tal-Kapitolu C tal-Anness X għandhom għalhekk jiġu adattati skont dan.
(11)
Sabiex jingħata biżżejjed żmien lill-Istati Membri biex jallinjaw il-proċeduri ta' ċertifikazzjoni marbuta mal-iscrapie għall-embrijuni ovini, ċerti emendi introdotti minn dan ir-Regolament għandhom japplikaw mill-1 ta' Jannar 2015.
(12)
Għaldaqstant ir-Regolament (KE) Nru 999/2001 għandu jiġi emendat skont dan.
(13)
Il-miżuri stipulati f'dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Annessi II, VII, VIII, IX u X tar-Regolament (KE) Nru 999/2001 qed jiġu emendati fi qbil mal-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Il-paragrafi (a), (b) u (e) tal-punt 3 u l-punt 4 tal-Anness għandhom japplikaw mill-1 ta' Jannar 2015.
Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussell, it-28 ta' Ottubru 2014.

Labels: 3
6